Helle Sjelle (KF), 2009-11-26:
Dansk Folkeparti har med det her beslutningsforslag fremsat endnu et i rækken af forslag, der skal markere partiets indædte modstand mod det europæiske projekt, mod EU.
Et projekt, som vel at mærke har skabt frihed, fred og fremgang på det europæiske kontinent, der jo i århundreder har været præget af krig, død og ødelæggelse.
Det synes vi selvfølgelig i Det Konservative Folkeparti er en idé, der er meget dårlig.
Og det er der to grunde til:
For det første deler vi ikke DF's opfattelse af, at EU – og jeg citerer – er blevet et Mekka for organiseret kriminalitet, narkohandel og trafficking.
Ja, mindre kan ikke gøre det.
Det er stærke ord.
Dansk folkeparti maler i sin sædvanlige skræmmekampagnestil et billede af Europa, som er Somalia værdig.
Skylden for alle de dårligdomme lægges på Bulgarien og Rumænien.
Det er hverken nyt eller overraskende, men gentagelse, gentagelse og gentagelse gør altså ikke – og det må jeg sige – postulater til sandheder.
I sidste folketingssamling havde vi, også foranlediget af Dansk Folkeparti, en forespørgselsdebat om udviklingen i netop Bulgarien og Rumænien, og som jeg også dengang, tror jeg, fremhævede, er begge landene nået langt i forhold til det udgangspunkt, hvor de socialistiske diktaturer havde efterladt landene.
Selv om korruptionen er høj, er den de senere år faldet betydeligt, målt på Transparency Internationals korruptionsindeks.
Samtidig er velstanden i begge lande steget betragteligt til gavn for den enkelte hårdt prøvede borger.
Uden udsigten til EU-medlemskab var de betydelige fremskridt næppe sket.
Pisk gør det altså ikke alene; der skal efter vores opfattelse også gulerod til.
Vi mener også, at Danmark og EU bør fortsætte den proaktive indsats over for de central- og østeuropæiske lande – en indsats, der gennem løfter om EU-medlemskab har trukket de lande i retning af liberalt demokrati og markedsøkonomi.
Det er ganske godt gået, må man sige, når man påtænker den ulykkelige situation i de tidligere socialistiske lande ved den kolde krigs afslutning.
Derfor mener vi også, at Danmark ikke skal være en klods om benet på EU i de fremtidige udvidelser, for det vil en vedtagelse af det her beslutningsforslag nemlig betyde at vi bliver.
Den anden gode grund til at afvise beslutningsforslaget er, at det danske demokrati er repræsentativt.
Det indebærer, at folkeafstemninger er undtagelsen frem for reglen.
Grundloven nævner de tilfælde, hvor folkeafstemninger er påkrævet.
Det gør Dansk Folkeparti i øvrigt selv udførligt rede for i beslutningsforslaget.
Vejledende folkeafstemninger nævnes ikke i grundloven, men et flertal i Folketinget kan vedtage at afholde en folkeafstemning, en vejledende folkeafstemning.
Det var i 1986, hvor danskerne stemte ja til EF-pakken.
Vi Konservative mener, at vejledende folkeafstemninger også fremover skal være en undtagelse.
Som politikere må vi være det ansvar, som vælgerne tildeler os, voksne og turde træffe de nødvendige beslutninger.
Til slut vil jeg blot endnu en gang slå fast, hvis nogen efterhånden skulle være i tvivl, at vi Konservative ikke støtter beslutningsforslaget fra DF.
Forslaget vil nemlig hæmme den fortsatte og for Europa meget positive udvidelsesproces, samtidig med at det vil sætte det repræsentative demokrati ud af spil.